
Omgjøring av vedtak om uttak av jerv - Nordland fylke

Det vises til direktoratets vedtak av 25.03.04 der det er gitt tillatelse til felling av en jerv innenfor nærmere avgrenset område innenfor Rødøy, Meløy og Gildeskål kommuner. 

I direktoratets vedtak av 25.03.04 står det blant annet: 

"Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i det gjeldende området vil kunne være mer usikker da en kan felle individer som er på vandring, og følgelig ikke har fast tilhold i skadeområdet."

Videre står det:

"På bakgrunn av en helhetsvurdering av situasjonen i det aktuelle området vurderer direktoratet det for forsvarlig å ta ut jerv i området. Et uttak vurderes ikke å være til skade for

jervebestandens overlevelse i Nordland, eller for å komme i konflikt med målsettingen om å

opprettholde en sammenhengende utbredelse av jerv på Nordkalotten. På denne tiden av året

vurderes generelt sett uttak av dyr fra ynglehi for å være den mest målrettede og presise formen for uttak i forhold til målsettingen om skadereduksjon. Det er pr d.d. ikke påvist yngling i området i år, men det er registrert aktivitet innenfor området som følges opp særskilt med hensyn på yngling. Det er få kjente hilokaliteter i området, det ble sist påvist yngling i Meløy i 1992 og i Gildeskål i 2001. Fylkesmannen har informert om aktivitet av jerv på åte innenfor det aktuelle området. Ved å ta utgangspunkt i denne aktiviteten vil en kunne øke sannsynligheten for å kunne ta ut et individ med fast tilhold i området. På dette grunnlag finner direktoratet å gi tillatelse til felling av en jerv i området. Dersom yngling påvises i området før evt felling av enkeltdyr er utført, vil direktoratet vurdere om tillatelse til felling av ett enkeltdyr skal endres til uttak og avliving av årsunge(r) og mordyr fra ynglehi."

Den 03.04.04 ble det påvist yngling av jerv innenfor det aktuelle fellingsområdet nord i Rødøy kommune. Lokaliteten er innenfor et område med konsentrerte jerveskader på sau de siste årene. 
Ut fra vurderingene ovenfor og videre begrunnelse gitt i direktoratets vedtak av 25.03.04, omgjør direktoratet sitt vedtak av 25.03.04 om felling av et enkeltdyr av jerv, jf. forvaltningsloven § 35 første ledd. Direktoratet omgjør vedtaket til å omfatte uttak og avliving av årsunge(r) og mordyr av jerv ved den aktuelle lokaliteten i grenseområdet mellom Rødøy og Meløy kommuner. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2. 

Følgende vilkår er knyttet til iverksettelse av fellingstillatelsen:

1. Fellingstillatelsen gjelder avliving av årsunge(r) og mordyr av jerv ved den aktuelle lokaliteten i grenseområdet mellom Rødøy og Meløy kommuner i Nordland fylke. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 15. april 2004 – 1. mai 2004.

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Yngve Svarte
Terje Bø

Direktør artsavdelingen

